ฝ่ายพัฒนาชุมชนและสวัสดิการสังคม ลงตรวจสอบพื้นที่บริเวณสกายวอร์คสถานีรถไฟฟ้าบีทีเอสอโศก เมื่อวันที่ 11 พฤษภาคม 2566 เวลาประมาณ 18.00 น. ขณะตรวจสอบพบขอทาน จำนวน 3 ราย เป็นเด็กหญิงและผู้ปกครอง รวมจำนวน 2 ราย และขอทานเพศชาย จำนวน 1 ราย  ในขณะที่เจ้าหน้าที่กำลังสอบถามข้อมูลและแนะนำการช่วยเหลือ ขอทานเด็กและผู้ปกครอง ไม่ให้ความร่วมมือให้ข้อมูลและปฏิเสธการรับความช่วยเหลือใดและได้วิ่งหลบหนีออกจากบริเวณดังกล่าวไป และเจ้าหน้าที่ได้สอบถามประวัติเบื้องต้น และความต้องการความช่วยเหลือกับบุคคลขอทานเพศชาย อีก 1 ราย รับแจ้งว่าไม่ประสงค์ขอรับความช่วยเหลือ  ชึ่งตามพระราชบัญญัติคุ้มครองคนไร้ที่พึ่ง พ.ศ.2557 การดำเนินการใดๆ จะต้องทำโดยความยินยอมของคนไร้ที่พึ่ง เจ้าหน้าที่จึงได้ว่ากล่าวตักเตือน มิให้มีพฤติกรรมขอทานอีกเนื่องจากเป็นการกระทำผิดตามพรบ.ขอทาน จากนั้นผลักดันให้ออกจากพื้นที่ไป โดยได้บันทึกประวัติเบื้องต้นเพื่อเป็นข้อมูลในการประสานให้ความช่วยเหลือต่อไป ทั้งนี้จะ ได้ประสานเจ้าหน้าที่ผู้เกี่ยวข้องทราบและกวดขันพื้นที่เพื่อป้องปรามการ กระทำดังกล่าว ทั้งนี้ หากพบการกระทำผิดดังกล่าวสามารถแจ้ง สายด่วน 1300      สำนักงานเขตคลองเตย ขอขอบคุณท่านที่ช่วยแจ้งข้อมูลเพื่อความเป็นระเบียบเรียบร้อยของบ้านเมืองค่ะ
ขอทานเด็กเล็ก
ผมต้องขอบคุณที่เจ้าหน้าที่ใส่ใจข้อร้องเรียน และดำเนินการเรื่องขอทานเด็กโดยไม่ชักช้า แต่ผมมีข้อสงสัยว่าเด็กขอทาน และคนที่อ้างเป็นผู้ปกครองเด็กขอทาน ได้แสดงหลักฐานตามสมควรหรือไม่ครับ ว่าเป็นคนไทย และความสัมพันธ์กันอย่างไร  แม้ พ.ร.บ. คุ้มครองคนไร้ที่พึ่งจะต้องได้รับความยินยอมจากคนไร้ที่พึ่ง แต่หากกรณีดังกล่าวเป็นการลักพาตัว หน่วงเหนี่ยวกักขัง หรือข่มขืนใจให้เด็กต้องอยู่ในสภาพขอทาน ย่อมเป็นความผิดตามประมวลกฎหมายอาญา ซึ่งพนักงานฝ่ายปกครองหรือตำรวจสามารถดำเนินคดีและช่วยเหลือเด็กขอทานได้   และถึงแม้คนที่อยู่กับเด็กขอทานจะเป็นผู้ปกครองของเด็กจริง ตามพระราชบัญญัติคุ้มครองเด็ก พ.ศ.2546 หากผู้ปกครองปฏิบัติต่อเด็กในลักษณะที่เป็นการขัดขวางการเจริญเติบโตหรือพัฒนาการ ของเด็ก การปล่อยให้ขอทานพาเด็กขอทานหนีไป หรือปฏิบัติต่อเด็กในลักษณะที่เป็นการเลี้ยงดูโดยมิชอบ หรือบังคับ ขู่เข็ญ ชักจูง ส่งเสริม ยินยอม หรือกระทําด้วยประการใดให้เด็กไป เป็นขอทาน หรือใช้เด็กเป็นเครื่องมือในการขอทาน ผู้ปกครองย่อมมีความผิดตามกฎหมาย และเป็นหน้าที่ของเจ้าหน้าที่ปกครองจะต้องให้การคุ้มครองเด็ก  ดังนั้น การที่คนที่อ้างเป็นผู้ปกครอง พาเด็กหนีไปได้ ย่อมไม่อาจแก้ไขปัญหาเด็กขอทานได้เสร็จสิ้น จึงขอให้เจ้าหน้าที่พิจารณาวางมาตรการ และขั้นตอนเพิ่มประสิทธิภาพในการตรวจสอบขอทาน เพื่อแก้ไขปัญหาเด็กขอทานอย่างจริงจังด้วยครับ